[{"text_idx": "#000003", "text": "Hyfforddiant mewnol sydd wedi\u2019i deilwra"}, {"text_idx": "#000006", "text": "\u2018Ydych chi\u2019n cerdded yr holl ffordd i Mecca?\u2019"}, {"text_idx": "#000010", "text": "Cyn mis sanctaidd Ramadan, roeddwn i wedi fy nghyfareddu yn gwrando ar gydweithwyr yn siarad am yr holl weithgareddau cymunedol roedden nhw\u2019n edrych ymlaen at gymryd rhan ynddyn nhw ac, ar waha\u0302n i obeithio y bydden i\u2019n cael fy ngwahodd i un o\u2019r gwleddoedd Iftar gwych (fel y cefais!), gwnaeth wneud i mi feddwl am yr holl wirfoddoli cymunedol hynny sy\u2019n siw\u0302r o fynd o dan y radar, nid dim ond yn ystod Ramadan, ond drwy gydol y flwyddyn, yn y byd Mwslimaidd ac mewn cymunedau ffydd eraill."}, {"text_idx": "#000012", "text": "Roeddwn i eisiau defnyddio\u2019r blog hwn i amlygu rhai o\u2019r pethau rwyf wedi sylwi arnynt am wirfoddoli cymunedol drwy gydol Ramadan."}, {"text_idx": "#000013", "text": "Y cam cyntaf tuag at ddysgu yw cydnabod cymaint dydych chi ddim yn ei wybod. Doeddwn i ddim yn gwybod llawer am ddysgeidiaeth Islam a gallwn i fyth gyfathrebu a\u0302\u2019r gymuned hon, a deall eu cymhellion dros wirfoddoli, heb ddysgu mwy am yr egwyddorion y maen nhw\u2019n glynu atynt yn eu bywydau."}, {"text_idx": "#000014", "text": "Bu\u0302m yn ddigon lwcus i gael fy ngwahodd, ynghyd a\u0302 grw\u0302p o ddisgyblion blwyddyn 3 o Sir Fynwy, i ymweld a\u0302 Chanolfan Ddiwylliannol Fwslimaidd Grangetown. Cyrhaeddodd bws ysgol yn gynnar yn y bore yr hoff ffordd o Sir Fynwy."}, {"text_idx": "#000015", "text": "Roedd y ro\u0302l yr oedd y gwirfoddolwyr yn ei chwarae yn yr ymweliad ysgol ei hun yn amlwg ar unwaith \u2013 cafodd ddrysau\u2019r mosg eu hagor gan Ysgrifennydd Cyffredinol gwirfoddol y ganolfan, ac roedd yr ysgol wedi dod a\u0302\u2019u gwirfoddolwyr eu hunain, a oedd yn cynorthwyo\u2019r bws llawn disgyblion i dynnu eu hesgidiau cyn mynd i mewn i\u2019r neuadd weddi\u0308o."}, {"text_idx": "#000016", "text": "Gwnaethon ni i gyd ddysgu llawer am Islam y diwrnod hwnnw, ac roedd hi\u2019n ddiddorol gweld chwilfrydedd a chyffro\u2019r plant wrth gael eu cyflwyno i\u2019r credoau a\u2019r arferion a ddilynwyd yn y gymuned hon yn Grangetown."}, {"text_idx": "#000017", "text": "Trwy gael cyfle i ofyn unrhyw gwestiynau a oedd yn dod i\u2019r meddwl i Iman a Mwslimiaid mewn gair a gweithred, gallai\u2019r disgyblion nid yn unig gael gwybodaeth, ond hefyd wneud cysylltiad cadarnhaol a\u0302 chymuned na fydden nhw o bosibl wedi dod ar ei thraws fel arall."}, {"text_idx": "#000018", "text": "Gwnaethon ni ddysgu nad oes disgwyl i bererinion gerdded (na nofio?) y 4,000 o filltiroedd a mwy o Gaerdydd i Mecca, ond gwnaethon ni hefyd ddysgu pam a sut mae\u2019r plant lleol yn dysgu Arabeg yn y ganolfan, pam mae Mwslimiaid yn gweddi\u0308o pum gwaith y dydd ac yn ymprydio yn ystod Ramadan, ynghyd a\u0302\u2019r ro\u0302l allweddol y mae Zakah (rhoi elusennol) yn ei chwarae mewn Islam."}, {"text_idx": "#000019", "text": "D\u2019oes dim dwywaith bod yr ymweliad yn helpu i gyfrannu at \u2018Gymru o Gymunedau Cydlynus\u2019 (Deddf Llesiant Cenedlaethau\u2019r Dyfodol (Cymru) 2015) a byddai\u2019n bendant yn cynorthwyo\u2019r disgyblion i fod yn \u2018ddinasyddion egwyddorol gwybodus yng Nghymru a\u2019r Byd\u2019, fel y nodwyd ym mhedwar diben y Cwricwlwm newydd i Gymru\u2019. Roedd y gwirfoddolwyr, o\u2019r gymuned a\u2019r sector gwirfoddol \u2018traddodiadol\u2019 yn allweddol i alluogi\u2019r ymweliad hwn."}, {"text_idx": "#000020", "text": "Ar o\u0302l yr ymweliad ysgol, ceisiais fesur yr effaith y mae\u2019r rheini sy\u2019n gwirfoddoli yng Nghanolfan Ddiwylliannol Fwslimaidd Grangetown yn ei chael drwy gyfweld a\u0302 Tariq \u2013 cydweithiwr sy\u2019n gweithio yn nhi\u0302m Cynhwysiant Gweithredol CGGC, sydd hefyd yn Ysgrifennydd Cyffredinol y ganolfan \u2013 ro\u0302l wirfoddol y mae wedi\u2019i gwneud ers 20 mlynedd."}, {"text_idx": "#000021", "text": "Dywedodd Tariq wrthyf ei fod yn gwirfoddoli yn y mosg am ryw ddwy awr yr wythnos ar gyfartaledd. Mae hwn yn oddeutu 104 o oriau bob blwyddyn, 2,080 o oriau dros 20 mlynedd, neu 297 o ddiwrnodau gwaith!"}, {"text_idx": "#000022", "text": "Nid yw ei weithredu gwirfoddol yn cael ei gofnodi na\u2019i adrodd yn swyddogol, ac eto i gyd, mae\u2019r effaith ar y gymuned leol a thu hwnt yn bellgyrhaeddol. Mae\u2019r ganolfan yn cael ei rhedeg yn gyfan gwbl gan wirfoddolwyr, gyda 12 aelod o\u2019r gymuned yn aelodau Bwrdd a llawer mwy o wirfoddolwyr yn helpu gyda nifer dirifedi o dasgau gwahanol \u2013 o baentio ac addurno, trefnu sesiynau casglu sbwriel yn yr ardal leol, i sicrhau bod pellter cymdeithasol yn cael ei gadw yn ystod y blynyddoedd diwethaf."}, {"text_idx": "#000023", "text": "Mae\u2019r mosg mewn adeilad a oedd yn arfer cael ei ddefnyddio fel canolfan gymunedol. Yn fuan ar o\u0302l i\u2019r ganolfan gau, gwnaeth gwirfoddolwyr o\u2019r gymuned leol gofrestru elusen a dechrau codi arian. Blwyddyn yn ddiweddarach, prynwyd yr adeilad ganddyn nhw ac aethant ati i\u2019w drawsnewid."}, {"text_idx": "#000024", "text": "Nawr, mae\u2019r ganolfan yn cynnal gwasanaethau crefyddol, cymorthfeydd cynghorydd lleol, dosbarthiadau iaith, canolfan ddydd i bobl hy\u0302n a gofod i gynnal gwasanaethau angladdol Islamaidd a digwyddiadau cymdeithasol bach. Mae\u2019r gwerth cymdeithasol y mae\u2019r ganolfan hon yn ei gyflwyno i\u2019r ardal yn mynd ymhell y tu hwnt i ddiwallu anghenion y gymuned graidd o wirfoddolwyr sy\u2019n ei rhedeg."}, {"text_idx": "#000025", "text": "Yn ogystal a\u0302 hyn, maen nhw\u2019n cynnal digwyddiad codi arian ar gyfer gwahanol elusen bob diwrnod o\u2019r wythnos yn ystod mis Ramadan, ac mae\u2019r mwyafrif o\u2019r elusennau a gefnogir yn helpu pobl mewn angen dramor. Am gyfraniad gwych at \u2018Gymru sy\u2019n gyfrifol ar lefel fyd-eang\u2019!"}, {"text_idx": "#000026", "text": "Er mai fy mwriad gwreiddiol oedd i\u2019r prosiect hwn roi chwyddwydr ar y garfan o wirfoddolwyr yng Nghanolfan Ddiwylliannol Fwslimaidd Grangetown, buan y sylweddolais nad oedd hyn yn hawdd nac yn ddefnyddiol."}, {"text_idx": "#000027", "text": "Os awn ni\u2019n o\u0302l i\u2019r cysyniad o \u2018gymuned o gymunedau\u2019 \u2013 mae\u2019r we gymhleth o gysylltiadau rhwng cymunedau yng Nghymru yn hanfodol i lwyddiant parhaus pob un ohonyn nhw. Roedd yr ymweliad ysgol a welais yn bosibl oherwydd gwirfoddolwyr y mosg, yn ogystal a\u0302 gwirfoddolwyr yr ysgol, ac roedd hefyd yn fuddiol i\u2019r ddau grw\u0302p."}, {"text_idx": "#000029", "text": "Y disgyblion a\u2019u hathrawon (dysgu rhyngweithiol)\nCymunedau Mwslimaidd ar hyd a lled Cymru (goddefgarwch a chynhwysiant)\nGwirfoddolwyr ysgol (profiad gwaith, ymdeimlad o berthyn i\u2019w cymuned eu hunain)\nCymdeithas Gymreig (Cymru o Gymunedau Cydlynus)"}, {"text_idx": "#000030", "text": "Rai wythnosau ar o\u0302l yr ymweliad ysgol, cefais fy ngwahodd i Iftar cymunedol yn y \u2018Grange Pavillion\u2019 cyfagos. (Iftar yw\u2019r pryd bwyd nos y mae Mwslimiaid yn ei gael i dorri\u2019r ympryd pan fydd yr haul yn machlud yn ystod Ramadan.) Cyrhaeddais ychydig yn gynnar a bu\u0302m yn ddigon lwcus i glywed cyfarfod cyffredinol blynyddol (AGM) y Pafiliwn, a oedd, yn gyfleus iawn, yn cael ei gynnal y prynhawn hwnnw."}, {"text_idx": "#000032", "text": "Ar o\u0302l yr AGM, gwnaeth grwpiau cymunedol bywiog Grangetown i gyd ymgasglu yn y caffi i ddysgu am bwysigrwydd Iftar, clywed yr alwad i weddi\u0308o (a chymryd rhan ynddo os oedden nhw\u2019n dymuno) cyn i ni i gyd fwynhau gwledd gwbl ogoneddus (ac enfawr!) a ddarparwyd gan fusnesau lleol."}, {"text_idx": "#000033", "text": "Gwnaeth y digwyddiad hwn ddwyn ynghyd cymaint o isadrannau cymdeithas sifil \u2013 grwpiau cymunedol, trigolion chwilfrydig Grangetown, gwirfoddolwyr o\u2019r mosg lleol a\u2019r ganolfan gymunedol leol. Daeth yr holl gymunedau hyn at ei gilydd i ddysgu, rhannu a dangos gwerthfawrogiad o arferion un grw\u0302p."}, {"text_idx": "#000034", "text": "O ran y gwirfoddoli ymarferol yn ystod y digwyddiad, d\u2019oedd dim gwahaniaeth rhwng gwirfoddolwyr y mosg, gwirfoddolwyr grwpiau cymunedol eraill nac aelodau Bwrdd y Pafiliwn, gyda phawb yn torchi llewys i osod y byrddau, helpu i weini a glanhau. Efallai mai dyma un o\u2019r heriau wrth geisio diffinio a mesur gwirfoddoli cymunedol?"}, {"text_idx": "#000035", "text": "Gobeithio bod y cipolwg hwn ar ddim ond un o gymunedau amrywiol Cymru wedi helpu i ddangos buddion ac effeithiau amrywiol gwirfoddoli cymunedol neu \u2018anffurfiol\u2019. Gallwn ni ddweud, heb os, bod gwirfoddolwyr cymunedol yn hanfodol i greu \u2018Cymru o Gymunedau Cydlynus\u2019."}, {"text_idx": "#000037", "text": "Hefyd, darllenwch ein herthygl ar Wythnos Gwirfoddolwyr i weld sut gallwch chi gymryd rhan."}]